R2 m. se dwelms op Intercape-bus ontdekArgieffoto van ‘n Intercape-bus (Foto: Intercape, Facebook) Die polisie het Dinsdag op meer as R2 miljoen se dwelms op ’n Intercape-bus in Bloemfontein beslag gelê. Dié bus het tussen Pretoria en Plettenbergbaai gereis. Lt.kol. Thabo Covane, woordvoerder van die polisie, het gesê die bus het passasiers omstreeks 22:30 in Bloemfontein afgelaai toe niemand vyf groot sakke gedurende dié stop opgeëis het nie. ŉ Personeellid het agterdogtig geraak oor wat in die sakke kon wees aangesien die sakke ook nie gemerk was nie. Volgens Covane is die polisie in Parkweg na die Willows-toerismesentrum ontbied waarna hulle die sakke deursoek het en op Mandrax-tablette afgekom het. Die dwelms was in deursigtige sakkies verdeel met sowat 500 tablette in elk. “Die totale gewig van die dwelms is 177,23 kilogram met ’n geraamde straatwaarde van R2,46 miljoen. Die polisie het op die dwelms beslag gelê en geen verdagte is nog in hegtenis geneem nie,” het Covane gesê. ŉ Ondersoek is van stapel gestuur.